|  |
| --- |
| **Budapest Főváros VII. kerület Erzsébetváros Önkormányzata**  **dr. Jávori Péter irodavezető** |

Iktatószám:

Napirendi pont: ….

**ELŐTERJESZTÉS**

**A Városüzemeltetési Bizottság** **2024. március 19.-ei ülésére**

|  |  |
| --- | --- |
| **Tárgy:** | Javaslat a 2024. évi „Tiszta utca, rendes ház” pályázat kiírására |

**Készítette:**

Juhászné Farkas Matild

köztisztasági referens

**Törvényességi szempontból kifogást nem emelek:**

dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

Budapest Főváros VII. kerület Erzsébetváros Önkormányzata 2020. évben ’Tiszta utca, rendes ház’ pályázat névvel egy új kezdeményezést indított el a kerület közigazgatási területén található társasházak, lakásszövetkezetek számára a köztisztaság körében a nagyobb lakossági szerepvállalás ösztönzése érdekében a tisztaságért tevők versenyeztetésére és díjazására. Budapest Főváros VII. Kerület Erzsébetváros Önkormányzata Képviselő-testülete megalkotta a Tiszta utca, rendes ház pályázatról szóló 19/2022. (IV.13.) önkormányzati rendeletet (továbbiakban: Rendelet).

A pályázat bonyolítása 2020. évben egy pályázó, 2021. évben 4 pályázó, 2022. évben 7 pályázó, 2023. évben 25 pályázó együttműködésével valósult meg.

A Rendelet vonatkozó rendelkezései az alábbiak:

*1. § (1) Budapest Főváros VII. kerület Erzsébetváros Önkormányzatának Képviselő-testülete (a továbbiakban: Képviselő-testület) a kerület közigazgatási területén a rend és a tisztaság, a kulturált környezet kialakítása, a környezetbarát városkép megjelenítése, a kerület szépítése céljából "Tiszta utca, rendes ház" elnevezésű verseny megrendezését határozza el.*

*(2) A verseny meghirdetése pályázati úton történik.*

*(3) A Képviselő-testület felhatalmazza a Városüzemeltetési Bizottságot (a továbbiakban: Bizottság) hogy a tárgyévi költségvetési rendelet elfogadását követően, legkésőbb minden naptári év április 30. napjáig - a költségvetésben rendelkezésre álló keretösszeg mértékéig, amely összeg a pályázat minden költségét, a díjazási keretösszeget és az Erzsébetváros Kft. bonyolítási díját is magába foglalja - "Tiszta utca, rendes ház" elnevezésű pályázatot írjon ki Budapest Főváros VII. kerület közigazgatási területén lévő*

*a) társasházak,*

*b) lakásszövetkezetek (a lakásszövetkezetekről szóló 2004. évi CXV. tv.*[*2. §*](https://or.njt.hu/eli/v01/735704/r/2022/19#SZ2)*(1) bek.),*

*részére.*

*(4) A pályázat keretében legtöbbet tevő, legtöbb pontszámot elérő összesen 25 darab társasház és lakásszövetkezet részére az Önkormányzat a költségvetésben rendelkezésre álló keretösszeg mértékéig díjazást nyújt. Az átadásra kerülő összeg meghatározása a személyi jövedelemadó törvény előírásai figyelembevételével történik.*

*2.§ (2) A pályázati felhívás tartalmát (a pályázat egyéb feltételeit, a pályázat benyújtásának feltételeit, az együttműködés feltételeit), a bonyolítás, helyszíni ellenőrzés, értékelés és díjazás szabályait ezen rendelet keretei között a Bizottság határozza meg. A Bizottság dönt a pályázat eredményének megállapításáról, a pályázók részére nyújtandó díjak összegéről.*

*(3) A pályázat bonyolítását az Erzsébetváros Kft. és Budapest Főváros VII. kerület Erzsébetvárosi Polgármesteri Hivatal illetékes Irodája végzi az alábbi feladatmegosztással:*

*a) Erzsébetváros Kft. feladatai: a helyszíni ellenőrzések lefolytatása dokumentálással, pontozás a pontrendszer alapján, az együttműködési időszakba bekerült pályázók folyamatos havi tájékoztatása az elért eredményeikről, a helyszíni pontozás eredményeinek összesítése,*

*b) Budapest Főváros VII. kerület Erzsébetvárosi Polgármesteri Hivatal illetékes Irodája feladatai: döntéselőkészítés a Bizottság részére a felhívás tervezet, a pontozási rendszer (havi helyszíni értékelés alapján adható pontok, súlyozó számok, egyszeri pontszámok vállalt pluszfeladatra) tekintetében, gondoskodás a pályázat meghirdetéséről, beérkezett pályázatok bontása, bontási jegyzőkönyv felvétele a beérkezett érvényes és érvénytelen pályázatok, valamint a benyújtási időpontok rögzítésével, az időrendben beérkező első 50 érvényes pályázó értesítése, hogy számukra az együttműködési időszak helyszíni ellenőrzései és az értékelések megkezdődnek, az érvénytelen (hiányosan benyújtott) és eredménytelen (első 50 érvényes pályázaton felüli) pályázatot benyújtó pályázó értesítése ennek tényéről, döntéselőkészítés a Bizottság részére az eredmény megállapítása tárgyában, megállapodások előkészítése.*

*(4) A benyújtási határidőig benyújtott pályázatok közül kizárólag az időben első 50 érvényes pályázatot benyújtott pályázó vesz részt a pályázat együttműködési időszakában.*

*(5) A döntés szerinti díjösszeg pénzügyi teljesítése érdekében a díjazott Pályázó és az Önkormányzat megállapodást köt.*

Budapest Főváros VII. Kerület Erzsébetváros Önkormányzata 2024. évi költségvetésében 14.000.000 forint összegű keret áll rendelkezésre a ’Tiszta utca, rendes ház” 2024. évi pályázat céljára, amely keretösszeg biztosítja a legtöbbet tevők díjazásának forrásigényét és a bonyolítás költségét. Az Erzsébetváros Fejlesztési és Beruházási Korlátolt Felelősségű Társaság jelezte, hogy a bonyolítás körében feladatait 10.000,-Ft+ÁFA/pályázó, 50 pályázó esetén 500.000,-Ft+ÁFA, bruttó 635.000,-Ft ellentételezésért vállalja. A pályázatban az első 50 érvényes pályázatot benyújtó vesz részt.

A pályázat lebonyolítására 2024. évben a következő határidők szerint kerülhet sor:

* a pályázat 2024. április 30. napjáig meghirdetésre kerül,
* a pályázatok benyújtási véghatárideje: 2024. május 31. napja,
* az együttműködés időszaka: 2024. július 01. – 2024. december 31.
* eredménymegállapítás, díjak átadása: 2025. március 31. napjáig.

A Rendelet alapján a Városüzemeltetési Iroda előkészítette a határozat mellékletét képező pályázati felhívást és mellékleteit – a pályázati adatlapot és a megállapodás tervezetet. A pályázati felhívás tartalmazza a 13.000.000,-Ft díjazási keretösszeg elvi felosztását. Az első 25 legjobban teljesítő pályázó kerül díjazásra.

A Rendelet alapján a Városüzemeltetési Bizottság jogosult jóváhagyni a 2024. évi „Tiszta utca, rendes ház” pályázat felhívását és mellékleteit.

**HATÁROZATI JAVASLAT**

**Budapest Főváros VII. Kerület Erzsébetváros Önkormányzata Képviselő-testülete Városüzemeltetési Bizottságának …/2024. (III. 19.) határozata a 2024. évi „Tiszta utca, rendes ház” pályázat kiírásáról**

Budapest Főváros VII. Kerület Erzsébetváros Önkormányzata Képviselő-testülete Városüzemeltetési Bizottsága úgy dönt, hogy

1. jóváhagyja a jelen határozat mellékletét képező 2024. évi „Tiszta utca, rendes ház” pályázat pályázati felhívását és mellékleteit,
2. felkéri a Jegyzőt, hogy gondoskodjon a felhívás és mellékletei közzétételéről.

**Felelős:** Niedermüller Péter polgármester

**Határidő:** 1.pont tekintetében 2024. március 19.

2.pont tekintetében 2024. március 31.

Budapest, 2024. február 29.

dr. Jávori Péter

Városüzemeltetési Iroda vezetője

Határozati javaslat mellélete: pályázati felhívás és mellékletei (jelentkezési adatlap, megállapodás tervezet)